
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  2 iulie  2007               

PL-x  464 /2007                      


                                                                        A V I Z

asupra proiectului de Lege pentru modificarea alin.(1) şi (5) ale art.64 din Legea educaţiei fizice şi sportului nr.69/2000
              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin.(1) şi (5) ale art.64 din Legea educaţiei fizice şi sportului nr.69/2000, trimis cu adresa nr. PL-x  464 din 11 iunie 2007  şi înregistrat cu nr.31/725 din 12 iunie 2007.
Senatul, în calitate de primă Cameră sesizată, a adoptat proiectul de lege, în şedinţa din 6 iunie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 2 iulie  2007.

 Membrii comisiei au examinat iniţiativa legislativă supusă avizării, expunerea de motive, avizul favorabil, cu observaţii şi propuneri al Consiliului Legislativ, nr.297 din 05.03.2007 şi punctul de vedere al Guvernului, transmis cu adresa nr.542 din 02.03.2007, prin care nu susţine propunerea legislativă în forma iniţială.
Proiectul de lege are ca obiect modificarea Legii educaţiei fizice şi sportului nr.69/2000, cu modificările şi completările ulterioare, astfel încât toţi sportivii care au obţinut medalii la jocurile olimpice, campionatele mondiale sau campionatele europene, să beneficieze de rentă viageră, în condiţiile legii. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  favorabilă a proiectului de lege, în forma primită de la Senat.
 În raport de obiectul şi conţinutul reglementării, proiectul de lege face parte din categoria legilor ordinare.
                            PREŞEDINTE,                               SECRETAR,

                            Sergiu ANDON                              George BĂEŞU
Consilier, C. Păduroiu

